జయమ్ము.. సినిమా హిట్.. బయ్యర్లు ఫట్!
TNN| Dec 15, 2016, 12.52 PM IST
jayammu nischayammu raa
సినీ రంగం చాలా విచిత్రమైంది. ఒక్క హిట్ ఖాతాలో పడితే హీరో రేంజ్ ఎక్కడికో వెళ్తుంది. నిర్మాతలకు, బయ్యర్లకు లాభాల పంట పండుతుంది. అదే ఒక్క సినిమా ఫ్లాఫ్ అయితే హీరో పాతాళానికి పడిపోకపోవచ్చు.. కానీ నిర్మాత, బయ్యర్లు మాత్రం అప్పుల ఊబిలో కూరుకుపోతారు. కొన్ని సినిమాలది మరో రకమైన విచిత్రమైన పరిస్థితి. సినిమా బాగుందనే టాక్ వస్తుంది. నటించిన వాళ్లకు కూడా పేరొస్తుంది. కానీ నిర్మాతకు, బయ్యర్లకు మాత్రం లాభాల మాట అటుంచి నష్టాలే వెక్కిరిస్తాయి. ఈ పరిస్థితినే ‘జయమ్ము నిశ్చయమ్మురా’ సినిమాను కొనుగోలు చేసిన ఓ ప్రొడ్యుసర్ ఎదుర్కొంటున్నాడు.
కమెడియన్ శ్రీనివాస్ రెడ్డి హీరోగా నటించిన 'జయమ్ము నిశ్చయమ్మురా' సినిమా ​ ఇటీవల ప్రేక్షకుల ముందుకు వచ్చింది. సినిమా పాజిటివ్ టాక్‌తో జనంలోకి వెళ్లింది. ఈ సినిమా మీద అతి నమ్మకంతో ఓ నిర్మాత ఏడు కోట్ల రూపాయలు పెట్టి మొత్తం సినిమా అమ్మకం హక్కులను దక్కించుకున్నాడు. సినిమా బావుందనే టాక్ వచ్చినప్పటికీ వసూళ్లు మాత్రం ఆ మేరకు లేవని సమాచారం. పెద్ద నోట్ల రద్దు ప్రభావంతో సినిమా కలెక్షన్లు తగ్గాయి. దీంతో ఈ సినిమాను కొన్న నిర్మాతకు రూ.4 కోట్ల మేర నష్టాలు మిగిలాయట. సినిమాను ముందే అమ్మేయడంతో చిత్ర నిర్మాతకు లాభం వచ్చింది. కానీ సినిమా మీద నమ్మకంతో కొనుగోలు చేసిన బయ్యర్లు మాత్రం ఘోరంగా నష్టపోయారు. కంటెంట్ ఉందనే నమ్మకంతో సినిమా కొనుగోలు చేస్తే నష్టాలే మిగిలియని వాపోతున్నారు.